Source: https://domov.sme.sk/c/22152595/pripad-zavlecenia-kovaca-ml-posudi-luxemburg.html?ref=njctse
Timestamp: 2020-01-18 03:09:02+00:00
Document Index: 1312800

Matched Legal Cases: ['Súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Prípad zavlečenia Kováča ml. posúdi Luxemburg - SME
Prípad zavlečenia Kováča ml. posúdi Luxemburg
Vo veci ide podľa súdu aj o zakýkací rozkaz.
24. jún 2019 o 11:35 Peter Kováč
Ivan Lexa pred budovou súdu v roku 2006(Zdroj: TASR/Martin Baumann)
Písmo:A-|A+69242
BRATISLAVA. Súd s Ivanom Lexom a ďalšími obžalovanými zo zavlečenia prezidentovho syna Michala Kováča ml. sa na Slovensku zatiaľ ani nezačne. Ešte pred jeho otvorením prípad posúdi súd v Luxemburgu.
Slovenský súd vyhovel návrhu Lexových právnikov.
"Trojčlenný senát Okresného súdu Bratislava III rozhodol dňa 21. júna 2019 tak (...), že trestné konanie prerušuje a predloží Súdnemu dvoru Európskej únie na rozhodnutie prejudiciálne otázky," povedal hovorca bratislavských súdov Pavol Adamčiak.
Prečítajte si tiež: Amnestie zrušili pred dvoma rokmi, súdy sa ani nezačali Čítajte
O tom, že spor by sa mohol dostať do Luxemburgu, sa špekulovalo už vopred.
Súdny dvor Európskej únie by mohol dať k veci takzvané výkladové stanoviská, teda akési inštrukcie, či je možné nejako postupovať a ako. Povedať by mohol napríklad aj to, že keďže ide o skutky, ktoré boli v minulosti na Slovensku amnestované, nemožno za ne už nikoho stíhať.
Sudcovia bratislavského okresného súdu Luxemburg pritom požiadali o rozhodnutie o predbežnej otázke v tzv. naliehavom konaní, keďže ide o vec, ktorá súvisí so zatýkacím rozkazom.
Či ide o zatykač priamo na bývalého šéfa SIS Lexu, súd nepovedal.
Denník SME požiadal o stanovisko aj Lexovho právnika Mareka Paru, ten sa však zatiaľ nevyjadril.
Trinásť obžalovaných
Spis, ktorý má približne 20-tisíc strán, najskôr asi pol roka študoval predseda senátu okresného súdu Karol Posluch a dosiaľ sa čakalo na zvyšných dvoch členov senátu.
Ide o sudcov z ľudu, teda prísediacich, ktorí nie sú profesionálnymi sudcami. Musel ich preveriť Národný bezpečnostný úrad a potom dostali čas na štúdium spisu.
V prípade je trinásť obžalovaných.
O možnosti obrátiť sa na Luxemburg hovoril predseda okresného súdu David Lindtner ešte pred dvoma rokmi.
Prečítajte si tiež: Predseda súdu, pred ktorý pôjde Lexa: Ľudia by nemali mať veľké oči Čítajte
"Z morálneho hľadiska je v poriadku, aby každý, kto spáchal nejaký trestný čin, bol potrestaný. Otázka je, ako bola nastavená legislatíva v čase, keď boli vydané amnestie. A vtedy boli nezrušiteľné," povedal Lindtner pre SME.
"Teraz sa však novelizovala ústava. Aj verejnosť, ktorá vníma celú situáciu euforicky, treba pripraviť na to, že týmto nie je všetko vyriešené. Musíme rešpektovať aj normy a smernice Európskej únie,“ hovoril.
Aj zmarené referendum
Pred súd sa mal po zrušení amnestií postaviť aj Mečiarov minister vnútra Gustáv Krajči, ktorý je zodpovedný za zmarené referendum z roku 1997.
Krajči dal pokyn, aby sa na chystané referendum vytlačili hlasovacie lístky bez otázky o priamej voľbe prezidenta, čím podľa obžaloby okrem iného spôsobil škodu viac ako 79 miliónov korún.
Keď mal vlani prípad súd opäť otvoriť, Krajčiho advokát dal podnet, aby najskôr zrušenie amnestií preveril Európsky súdny dvor. Okresný súd Bratislava I žiadosti vyhovel a čaká na súd v Luxemburgu.
"Čakáme, či podnet prijmú na ďalšie konanie. Potom by sa s prípadom oboznamoval každý členský štát a následne by rozhodovali,“ povedal Krajčiho právny zástupca Milan Križalkovič.
Ak by v Luxemburgu prípad odmietli, súd s Krajčim by mohol pokračovať.
Zdieľať na facebooku (242) Diskusia (69)
First moment Turecko: Deväť hotelov len pre dospelých 18 825
Slovenský magazín čítajú v 83 krajinách sveta. Viete, o čom je? 11 186
Takto by ste sa mali správať v horách, radí horský záchranár 10 194
Miesta na Slovensku, o ktorých ste možno nevedeli 9 200
Tipy od sprievodkyne: Magický Marakéš vás očarí svojimi vôňami 8 829
Vydávajú tých, ktorých sa iní báli. Vydavateľstvo Absynt 8 310
Keď okolo neho kráčali, vždy spal. Čo prežívajú zachránení 7 998
V noci -5, cez deň +30. Čo čaká Svitka tento rok na Dakare? 6 575